Sizzler ร้านสเต็กขึ้นห้างที่หลายๆคนมักจะไม่ได้นึกถึงสเต็กเป็นหลักเมื่อมาทานที่ร้านนี้ แต่กลับเป็นสลัดบาร์ที่เต็มไปด้วยผัก ซุป แล้วก็อีกหลายเมนูจัดเต็มมาให้ทานกันแบบไม่อั้นนั่นเองครับ 

หลายๆคนนี่กะเข้ามากินแต่สลัดเอาอิ่ม ส่วนสเต็กนั้นห่อกลับบ้านเลยก็มี บางคนก็สั่งแต่สเต็กที่ชิ้นเล็กๆที่สุดเพื่อมาเอ็นจอยกับสลัดบาร์แทน ถือว่าทางร้านนั้นมีจุดขายอยู่ตรงที่สลัดบาร์อย่างชัดเจนครับ ไม่แปลกใจเลยที่หลายๆสาขานั้นผู้คนต่างต่อคิวกันยาวเหยียดกันเลยทีเดียวครับ

[วิธีการเดินทาง]
วันนี้ผมมาทานที่สาขา MBK ครับ ร้านตั้งอยู่ที่ชั้น 7 ชั้นเดียวกับโรงหนัง SF เลยครับ ร้านอยู่ด้านมุมซ้ายเกือบในสุด เดินขึ้นบันไดเลื่อนมาถึงชั้น 7 แล้วเลี้ยวซ้ายเลยครับ การเดินทางมาห้างนี้นั้นสามารถมาด้วยรถไฟฟ้า BTS ลงที่สถานีสนามกีฬาแล้วเดินเข้าห้างมาได้เลย หรือถ้าใครจะขับรถมาจอดก็สามารถนำมาจอดในห้างได้เลยด้วยเช่นกันครับ

[บรรยากาศ/การบริการ]
สาขานี้นั้นกว้างใหญ่มากครับ มีที่นั่งเยอะมาก ดูด้วยตาแล้วน่าจะเกิน 300 ที่นั่งได้เลยทีเดียว สลัดบาร์และโซนของหวานนั้นอยู่ตรงกลางร้านเลยครับ มีให้เลือกตักทานมากมายมหาศาลมากๆ ของที่เริ่มจะมีคนตักไปประมาณนึง ทางร้านก็จะนำมาเติมให้ใหม่ทันทีอย่างรวดเร็ว หรือถ้าอยากได้อะไรก็สามารถเรียกพนักงานได้เลย ช่วยตัวเองกันได้เต็มที่ครับ อยากทานอะไรก็ตักที่อยากทานได้เลย
 
สาขานี้ลูกค้านั้นไม่เยอะเท่าไรครับ ผมไปทานช่วงเย็นๆเข้ามาแล้วไม่มีคนเลย ผ่านไปสักพักก็เริ่มมีคนเข้ามา แต่ก็ยังไม่เยอะอยู่ดี เมื่อเทียบกับห้างอื่นๆ ใครที่ชอบสาขาที่คนไม่พลุกพล่าน สาขานี้ผมว่าดีเลยทีเดียวครับ การบริการของพนักงานคนอื่นๆนั้นก็ทำได้ดี อย่างวันนี้มีออเดอร์ผมตกหล่นไป พนักงานก็มาขอโทษขอโพย พร้อมกับรีบทำมาให้เลย ส่วนของสเต็กนั้นต้องใช้เวลารอประมาณนึงเลยนะครับ

[รสชาติอาหาร/ความคุ้มค่า]
ร้านนี้เป็นร้านสเต็กที่มี option เสิร์มเป็นสลัดบาร์แบบไม่อั้น หรือบางคนอาจจะมองว่าเป็นร้านสลัดบาร์ที่มี option เสิร์มเป็นสเต็กก็ได้ ฮ่าๆ วันนี้ผมสนุกสนานกับการกินทั้งสเต็กแล้วก็สลัดบาร์เลยครับ จากที่กะว่าจะมากินเบาๆ กลายเป็นพุงกางออกจากร้านกันเลยทีเดียวครับ

สเต็กไก่ฮอตชิลลี่ (189 บาท)
- เมนูนี้เป็นสเต็กอกไก่ย่างราดมาด้วยซอสสไปซี่ เสิร์ฟมาพร้อมกับข้าวกล้องไซส์มินิไว้ให้ทานคู่กัน สเต็กไก่นั้นนุ่มมากครับ เนื้อแน่น โปรตีนมาเต็ม ซอสที่ราดมาก็อร่อย แต่ข้าวที่เสิร์ฟมาคู่กันนั้นไม่ทานจะดีกว่าครับ (3/5)

สเต็กหมูพริกไทยดำและสเต็กปลาทอด (โปรโมชั่น 299 บาท)
- เซตนี้เป็นเซตโปรโมชั่นของบัตรเครดิตในเครือกรุงศรีครับ ที่ลดราคาไป 100 บาท เหลือเพียง 299 บาทเท่านั้นเองสำหรับสเต็กสองชิ้น เป็นสเต็กหมูพริกไทยดำชิ้นใหญ่เนื้อแน่น หอมกลิ่นพริกไทยดำมาเต็ม เนื้อหมูแปลกๆหน่อย เพราะหั่นแล้วเหมือนไม่ใช่เนื้อหมู แต่ก็พอทานได้ ส่วนสเต็กปลาทอดนั้นก็อร่อยเช่นกันครับ ทอดมาร้อนๆ เนื้อแน่นๆ ทานกับครีมซอสอร่อยเลยทีเดียว ทางร้านเสิร์ฟมาพร้อมกับมันบดแล้วก็สลัดครับ (3/5)

นอกจากสเต็กที่สั่งมาทานแล้ว ทุกอย่างที่อยู่บนสลัดบาร์นั้นก็สามารถตักมาทานได้เต็มที่ครับ ผมไม่ค่อยชอบทานแนวๆนี้สักเท่าไร เลยตักพวกสลัดปูอัด ไข่นกกระท่า ซุปอะไรพวกนี้มาทานมากกว่า ซึ่งสุดท้ายแล้วก็อิ่มแน่นท้องกลับไปเลยครับ